钦定古今图书集成/明伦汇编/官常典/第535卷 > 张德胜
## 钦定古今图书集成/明伦汇编/官常典/第535卷 > 张德胜

按《明外史》本传：“德胜，字仁辅，合肥人。才略雄迈，与俞
通海等以舟师自巢来归。从渡江，克采石、太平。陈埜
先来攻，与汤和等破擒之，授太平兴国翼总管。破蛮
子海牙水寨。从克集庆，破方山营，擒陈兆先。进克镇
江，授秦淮翼元帅。取常州，擢枢密院判。克宁国，收长
枪兵。下太湖，略马迹山，攻宜兴，取马驮沙及石牌寨”，
进佥枢密院事。赵普胜自枞阳寇池州，德胜往援，至
则城已陷，还拔宜兴。普胜复掠青阳、石埭，德胜与战，
栅江口，破走之。已，复同通海击败其众，遂复池州。进
克浮山砦，击走胡总管，追败之青山。逐北至潜山。陈
友谅将郭泰逆战沙河，破斩之，遂克潜山。友谅攻龙
江，德胜总舟师迎击之。友谅军大至，杀伤相当。德胜
大呼，麾诸将奋击，友谅军披靡，遂大败，与诸将追及
之慈湖，纵火焚其舟，至采石，大战，没于陈。追封蔡国
公，谥“忠毅”，肖像功臣庙，侑享太庙。子宣幼，养子兴祖
嗣职。